
       VIAŢA ŞI ACTIVITATEA MITROPOLITULUI ANDREI ŞAGUNA
La jumătatea secolului al XIX-lea Transilvania se găsea într-un climat politic şi social foarte dificil. Românii din Transilvania nu numai că erau rupţi de ceilalţi fraţi ai lor dar trecuseră şi printr-o dureroasă ruptură spirituală  datorată dezbinării religioase de la 1700.Biserica ortodoxă,majoritară în Transilvania se găsea într-o situaţie umilitoare impusă din afară. Cei care îmbrăţişaseră ideea uniaţiei au înţeles că nu s-a realizat obţinerea de drepturi pe care o sperau ci doar s-a rupt unitatea Bisericii. Românii erau privaţi de drepturi,nu aveau acces la educaţie,la cultură. Deşi în urma revoluţiei de la 1848-1849 au apărut unele aspecte pozitive cum ar fi : înlăturarea  raporturilor feudale care existau între nobili şi iobagi,înlăturarea pentru români a statutului umilitor de ,,popor tolerat”,Pierderea unor privilegii pentru nobilimea maghiară şi patriciatul săsesc,totuşi aspectele negative au fost mult mai numeroase. În dată după prăbuşirea Revoluţiei s-a introdus în mod brutal absolutismul în întreg imperiul,împăratul Francisc Iosif I revocând pe rând toate concesiile făcute românilor sub presiunea evenimentelor. Cel mai de seamă reprezentant al acestui regim absolutist de stat ministrul de interne al Guvernului imperial,baronul Alexander von  Bach. S-a reintrodus cenzura,s-a mărit numărul unităţilor poliţieneşti şi al jandarmeriei,au fost arestaţi conducătorii revoluţiei antihabsburgice. Aristocraţia austriacă şi cea mai mare parte a aristocraţiei ungare,rămase credincioase împăratului în timpul revoluţiei au format pe mai departe baza socială a imperiului. Unitatea imperiului habsburgic era asigurată prin întregul aparat de stat birocratic,prin armată,poliţie şi jandarmerie. Peste tot a fost introdusă limba germană ca limbă oficială de stat. În acelaşi timp ,Biserica romano-catolică dobândea o poziţie tot mai puternică în învăţământ şi în general în viaţa culturală a imperiului. În cei peste zece ani ai absolutismului,revendicările româneşti formulate la Adunarea Naţională de la Blaj n-au fost satisfăcute,introducându-se o cenzură tot mai severă. Ulterior,în timpul celor 51 de ani de existenţă a statului dualist austro-ungar,românii transilvăneni au fost supuşi unor permanente presiuni în vederea maghiarizării lor,care se făcea prin orice mijloace:legiuiri de stat,societăţi culturale,colonizări,acestea toate în condiţiile în care românii au fost mereu majoritari,chiar în statisticile întocmite de autorităţile ungureşti,maghiarii netrecând niciodată de 30%.Acestea erau condiţiile în care şi-a început activitatea Andrei Şaguna ,Viitorul mitropolit al Transilvaniei,om providenţial pentru poporul român.
Andrei Şaguna s-a născut la  Mişcolţ  în Ungaria,la 20 decembrie 1808,ca fiu al negustorului de origine aromână Naum Şaguna şi al soţiei sale Anastasia. A primit la botez numele de Atanasiu,după cel al bunicului şi al mamei sale.A început învăţătura la şcoala elementară greco-vlahă din Mişcolţ, apoi a continuat la gimnaziile din Mişcolţ şi Pesta(azi Budapesta).În 1826 s-a înscris la Universitatea din Pesta,studiind Filosofia şi Dreptul. În 1829 a plecat în Vârşeţ unde a făcut studii de teologie ortodoxă. În 1833 a fost tuns în monahism cu numele Andrei,în mănăstirea sârbească Hopovo. Datorită însuşirilor deosebire,după terminarea studiilor a fost numit profesor de teologie fiind hirotonit ca diacon şi preot,iar ulterior numit stareţ al mănăstirilor Hopovo şi Covil.
Anul 1846 a însemnat un moment de referinţă în viaţa tânărului arhimandrit Andrei,căci de atunci şi-a început activitatea în mijlocul românilor transilvăneni. Este numit  vicar al Episcopiei Sibiului iar în 1848 este ales ca episcop şi recunoscut de mitropolitul de  Carloviţ. Astfel începe rodnica lucrare a vrednicului mitropolit Andrei Şaguna a cărui activitate s-a desfăşurat pe mai multe planuri.

Activitatea organizatoric-bisericească 


Problema care a stat în centrul preocupărilor lui Şaguna în primii 15 ani de activitate a fost aceea a reînfiinţării vechii Mitropolii Ortodoxe a Transilvaniei. Încă din timpul revoluţiei, prin memoriile adresate Curţii imperiale de către reprezentanţii românilor în frunte cu Şaguna,se cerea separarea Bisericii româneşti de cea sârbă şi organizarea ei ca Mitropolie autonomă,aşa cum a fost înainte de 1701.Şaguna a publicat apoi în limbile germană şi română trei memorii cu argumente istorice şi canonice.

Deşi împrejurările politice nu erau favorabile,mai ales în perioada zisă ,,absolutistă”,Şaguna a reuşit,să convoace la Sibiu,pentru 12 martie 1850,un Sinod eparhial,la care au luat parte 24 de preoţi şi 20 de mireni între care şi Avram Iancu. Au urmat apoi numeroase memorii înaintate tuturor oficialităţilor în care cerea reînfiinţarea vechii  Mitropolii. A primit însă refuzuri din partea tuturor. Lucrurile nu s-au aranjat  aşa de uşor,căci a fost nevoie de noi memorii şi discuţii,prin care să convingă pe mitropolitul sârb Iosif  Raiacici să-şi dea consimţământul pentru ieşirea  Bisericii  noastre de sub jurisdicţia Carloviţului ,ca apoi să se obţină din partea Curţii imperiale din Viena aprobarea pentru reînfiinţarea Mitropoliei. În sfârşit,după o acţiune dusă timp de 15 ani,la 24 decembrie 1864 împăratul Francisc Iosif a aprobat reînfiinţarea vechii Mitropolii Ortodoxe a Transilvaniei cu reşedinţa la Sibiu şi numirea lui Andrei Şaguna ca Arhiepiscop şi Mitropolit.
După realizarea acestui nobil ideal al vieţii sale,era necesară întocmirea unei legi după care să se conducă Biserica Autonomă Ortodoxă Română a Transilvaniei. Mitropolitul Andrei a convocat la Sibiu în toamna anului 1868 un Congres naţional bisericesc al românilor ortodocşi din întreaga Mitropolie la care s-a discutat un proiect prezentat de Şaguna sub denumirea de Statutul Organic al Bisericii Ortodoxe Române din Transilvania.
Din acest Statut, care a strat apoi la baza altor legiuiri ale Bisericii noastre,se desprinde limpede spiritul de organizator al lui Şaguna.



ACTIVITATEA CULTURALĂ
Mitropolitul  Andrei Şaguna a dus o muncă neobosită pentru slujirea poporului român prin cultură mai ales prin şcolile elementare. Aceste şcoli erau sub conducerea Bisericii şi învăţătorii lor fiind absolvenţi ai Institutului Pedagogic din Sibiu,care era condus de Biserică. La sfârşitul păstoririi sale funcţionau numai în Arhiepiscopia Sibiului 800 de şcoli elementare confesionale, din care mai mult de jumătate înfiinţate de el. Numărul  manualelor didactice scrise la îndemnul lui Şaguna  a ajuns la aproape 25.
Cea mai intensă colaborare între preoţii şi credincioşii ortodocşi din Zarand s-a desfăşurat în cadrul înfiinţării şi susţinerii şcolilor confesionale din zonă.

Înfiinţarea acestor şcoli s-a făcut mai ales după anul 1849 în contextul general de afirmare a naţiunii române din Ardeal. Această importantă realizare a fost posibilă prin numirea lui Leo Thun ca ministru al învăţământului în imperiu la 28 iulie 1848.Fiind un adept al catolicismului,el insistă pentru înfiinţarea nu numai de şcoli de stat ci şi de şcoli bisericeşti. Aceste prevederi legale l-au determinat pe Andrei Şaguna să iniţieze înfiinţarea de şcoli confesionale în toate parohiile Aceeaşi iniţiativă a fost luată şi de ierarhia greco-catolică. Prin circulara din 24 aprilie 1852 Şaguna interzicea înfiinţarea de şcoli mixte cu uniţii,deoarece acestea puteau deveni mijloace ale prozelitismului uniat. El încearcă de asemenea scoaterea şcolilor confesionale de sub autoritatea statului conştient fiind că statul încerca promovarea limbilor şi culturii germane şi maghiare în detrimentul celei române.
În acest context şi în Zarand se înfiinţează numeroase şcoli confesionale. Încă din 1854 sunt menţionate şcoli confesionale la : Brad,Băiţa. Sălişte,Birtin, Ţebea, Bulzeştii de Sus şi alte localităţi.
În anul 1873 erau 27 de şcoli în întreg protopopiatul la care funcţionau 30 de învăţători,şcoala din Brad fiind deservită de trei învăţători. Numărul lor va creşte în următorii ani,ajungându-se la cifra de 39.

Cea mai mare realizare pe linia învăţământului confesional ortodox al acestei perioade o reprezintă înfiinţarea la 1869 a Gimnaziului Ortodox din Brad,actualul Colegiu Naţional ,,Avram Iancu”.Înfiinţarea acestui gimnaziu care era al cincilea din Transilvania a fost posibilă datorită instaurării în anul 1861 a unei administraţii româneşti în comitat. Iniţiativa a aparţinut protopopului Iosif Başa,fiind făcută publică în anul 1861,fiind susţinută cu entuziasm şi de către Mitropolitul Andrei Şaguna. Protopopul cerea strângerea unei sume de 2000 de florini pentru achiziţionarea unui local în Brad unde să funcţioneze gimnaziul. În strângerea acestei sume a fost sprijinit atât de autorităţile comitatului cât mai ales de preoţii din parohii,92 din cele 95 de comune ale Zarandului figurând între ctitorii gimnaziului. Pe lângă cei 2000 de florini,comunele zărăndene au contribuit şi cu suma de 58.210 florini,care reprezentau obligaţiile împrumutului de stat pe anul 1854.
Tergiversarea de către Ministerul de Interne a transferului acestor bani a  amânat cu câţiva ani înfiinţarea gimnaziului.

Deschiderea oficială a cursurilor a avut loc la 8 septembrie 1869,dar ceremonia solemnă s-a amânat până la 21 mai 1870,ceremonie la care a participat şi Avram Iancu. Primul director a fost protopopul Moise Lazăr.

          Mitropolitul Andrei Şaguna a înfiinţat şi Institutul Teologic-Pedagogic, urmând ca absolvenţii de teologie,înainte de hirotonie să profeseze ca învăţători. O altă faptă de seamă a  lui Şaguna o constituie ziarul Telegraful român,la Sibiu,ca organ de luptă pentru apărarea intereselor naţionale,cu apariţie neîntreruptă de la 3 ianuarie 1853 până azi.
Mitropolitul Andrei a adus o contribuţie însemnată la înfiinţarea  ASTRA,la prima adunare din1861 fiind ales preşedinte.



ACTIVITATEA POLITICO-NAŢIONALĂ
După hirotonia ca arhiereu, a condus,împreună cu episcopul unit de Blaj,lucrările Marii Adunări Naţionale a românilor de pe Câmpia Libertăţii de la Blaj,din 3-15 mai 1848.Şaguna a fost ales în fruntea unei delegaţii de 30 de membri ca să prezinte Curţii imperiale din Viena hotărârile şi doleanţele naţiunii române din Transilvania. A stat aproape un an la Viena,Pesta şi în alte părţi,ca să susţină aceste doleanţe. S-a întors acasă abia după înăbuşirea Revoluţiei de către trupele habsburgice ,găsind totul distrus şi risipit.

A trecut la Domnul în ziua de 16 iunie 1873,fiind înmormântat lângă ,,Biserica Mare” din Răşinari jud.Sibiu .

Privind la rodnica activitate a mitropolitului Andrei ,putem spune că deşi a lucrat într-o perioadă extrem de nefavorabilă,a reuşit să ridice Biserica Ortodoxă din Transilvania  din starea de umilinţă în care a găsit-o .Om de cultură superioară,organizator neîntrecut,îndrumător al învăţământului de toate gradele,diplomat iscusit,adevărat păstor pentru români, mitropolitul Andrei Şaguna poate fi considerat drept cel mai de seamă ierarh pe care l-a avut Biserica Ortodoxă din Transilvania în tot trecutul ei.

